Պայթյուն գազալցակայանում (Երևան-Սևան ճանապարհ)

**Պայթյուն գազալցակայանում**, ուժեղ պայթյուն Հայաստանի Կոտայքի մարզում, Երևան-Սևան ավտոճանապարհի 2-րդ կմ-ի հատվածում գտնվող գազալցակայանում, որը տեղի է ունեցել 2024 թվականի հունիսի 6-ին, ժամը 23։ 14-ին։ Ըստ նախնական տեղեկությունների՝ պայթել է Երևան-Սևան մայրուղու 6/1 հասցեում գտնվող «Գազօիլ» ՍՊԸ-ի գազաբենզալցակայանում գտնվող հեղուկ գազի ցիստեռնը (37 տ), որից հետո առաջացել է հրդեհ։ Տեղի ունեցած պայթյունի հետևանքով նախնական տվյալներով հոսպիտալացվել է 7 քաղաքացի, որոնցից 2-ի վիճակը ծայրահեղ ծանր է, գտնվում են վերակենդանացման բաժանմունքում, 4-ի վիճակը՝ կայուն ծանր, տուժածներից մեկն էլ առաջին բուժօգնություն ստանալուց հետո դուրս է գրվել։ Տեղում աշխատում է 30-ից ավել մարտական հաշվարկ, իրականացվում են հովացման և հրդեհաշիջման աշխատանքներ։ Պայթյունից վնասվել են ավտոճանապարհով անցնող մեքենաներ։

## Իրադարձությունների ընթացք
Հունիսի 6-ին, ժամը 23:14-ին, ՆԳՆ փրկարար ծառայության ճգնաժամային կառավարման ազգային կենտրոն, Կոտայքի մարզային ճգնաժամային կառավարման կենտրոն ահազանգեր են ստացվել, որ Երևան-Սևան ավտոճանապարհի 2-րդ կմ-ի հատվածում գտնվող գազալցակայաններից մեկում պայթյուն է հնչել, ինչի հետևանքով բռնկվել էր հրդեհ։ Դեպքի վայր են մեկնել 4 մարտական հաշվարկ, Ճգնաժամային կառավարման ազգային կենտրոնի, Փրկարարական ուժերի և Բժշկական ապահովման վարչությունների մեկական օպերատիվ և հերթապահ խմբեր։ Հրդեհի բարդությունից ելնելով՝ տեղում հայտարարվել է հրդեհի «Թիվ 3» կանչ։ Հրդեհաշիջման աշխատանքներին ներգրավվել են 13 մարտական հաշվարկ, 4 օպերատիվ խումբ, 1 փրկարարական ջոկատ և համայնքային 12 ջրատար, որոնցից 5-ը՝ Երևանի քաղաքապետարանից, 3-ը՝ Աբովյան համայնքից, 1-ական՝ Նոր Հաճն և Ակունք համայնքներից, և Բալահովիտ համայնքի բնակչի 2 ջրատար։ Հրդեհաշիջման ղեկավարումը ստանձել է Փրկարարական ուժերի վարչության պետ, փրկարարական ծառայության գնդապետ Արմեն Գևորգյանը։

Ըստ նախնական տվյալների՝ Երևան-Սևան մայրուղու 6/1 հասցեում գտնվող «Գազօիլ» ՍՊԸ-ի գազաբենզալցակայանում տեղի է ունեցել հեղուկ գազի ցիստեռնի (37 տ) պայթյուն՝ հրդեհի բռնկումով։ Գազալցակայանի տարածքում տեղի է ունեցել 3 հեղուկ գազի (յուրաքանչյուրը՝ 37 տ), 1 դիզելի (8 տ) և 1 բենզինի (12 տ) ցիստեռներից արտահոսք՝ հրդեհի բռնկումով։ Այրվել են «Մերսեդես» և «Օպել» մակնիշի ավտոմեքենաներն ամբողջությամբ, կցորդիչով բեռնատարի վարորդի խցիկը՝ ամբողջությամբ, «ԶԻԼ» մակնիշի բեռնատարի ցիստեռնը, մեկ այլ գազի ավտոցիստեռնի վարորդի խցիկը՝ ամբողջությամբ, ջերմահարվել է «ԲՄՎ» մակնիշի ավտոմեքենայի ձախակողմյան հատվածը։ Այրվել են լցակայանի տանիքի կառուցատարրերը (մոտ 120 քառ/մ), պատուհաններն ու դռները, վնասվել են մոտակայքում գտնվող սառնարանները, այրվել է վարչական շենքի տանիքը (մոտ 150 քառ/մ), վնասվել է գույքը, հարակից շինանյութի պահեստի հետնամասում գտնվող տարածքում այրվել են մոտ 40 քառ/մ կուտակված թափոններ։

Առողջապահության նախարարությունը հաղորդում է, որ տեղի ունեցած պայթյունի և հրդեհի հետևանքով տուժել է 7 քաղաքացի, որոնցից 1-ը «Աբովյան» բժշկական կենտրոնում ստանալով համապատասխան բուժօգնություն՝ դուրս է գրվել, իսկ 6-ը գտնվում են «Այվածքաբանության և մաշկաբանության ազգային կենտրոն» ՓԲԸ-ում։ Տուժածներից երկուսը գտնվում են վերակենդանացման բաժանմունքում, նրանց առողջական վիճակը գնահատվում է ծայրահեղ ծանր, իսկ չորս տուժածինը գնահատվում է կայուն ծանր։

Երևան-Սևան ավտոճանապարհի 16-18-րդ կմ հատվածը ժամանակավորապես երկկողմանի փակվել է։

Ընդհանուր աշխատանքների ղեկավարումն իրականացրել է ՆԳՆ փրկարար ծառայության տնօրեն-ներքին գործերի նախարարի տեղակալ, փրկարար ծառայության գեներալ-մայոր Կամո Ցուցուլյանը։ Դեպքի վայրում են եղել նաև Փրկարար ծառայության տնօրենի տեղակալները, պաշտոնատար այլ անձինք։

ՆԳՆ խոսնակը հայտարարել է, որ «մեծաքանակ զոհերի վերաբերյալ սխալ տեղեկատվություն է տարածվում» ու կոչ է արել չտարածել չճշտված լուրեր և հետևել միայն պաշտոնական տեղեկատվությանը։

ՆԳՆ-ից հաղորդել են, որ նախնական տվյալներով՝ պայթել է գազի ցիստեռնը և այդ պահին էլ կա պայթյունի վտանգ։ Տեղում աշխատել է 30-ից ավելի մարտական հաշվարկ, իրականացվել են հովացման և հրդեհաշիջման աշխատանքներ տարաներում առկա վառելիքի մնացորդի այրման եղանակով սպառման, ինչպես նաև հրդեհի տարածումը և հետագա պայթյունը կանխելու համար։

Հունիսի 7-ի ժամը 08։ 51-ի դրությամբ բոլոր ռեզերվուարներից դադարեցվել է արտահոսքը։ Տեղում հերթապահում է Փրկարար ծառայության երեք մարտական հաշվարկ՝ պարբերաբար իրականացնելով հովացման և սառեցման աշխատանքներ։

Ժամը 10։ 00-ի դրությամբ Երևան-Սևան ավտոճանապարհի երթևեկությունն ամբողջությամբ վերականգնվել է։

## Ծանոթագրություններ

Կատեգորիա:2024 Հայաստանում
Կատեգորիա:2024 աղետներ Հայաստանում
Կատեգորիա:Հրդեհներ Հայաստանում